Јерко Латинин и Галовран Луко
0001    Књигу пише Јерко Латинине, 
0002    Те је шиље горе у подгорје 
0003    Побратиму Галоврану Луки: 
0004    „Побратиме, Луко Галовране! 
0005    „Скуп’дер, брате, под барјак јунаке 
0006    „Све по избор’ кога бољег знадеш, 
0007    „Доведи и к мене у приморје, 
0008    „Да Талију земљу поарамо.” 
0009    Када Луко ситну књигу прими 
0010    И разуме, што му’ књига каже, 
0011    Он развија свилена барјака, 
0012    Удари га у зелену траву, 
0013    Те сакупи шездесет јунака 
0014    Све по избор’ бољег од бољега, 
0015    Одведе и Јерку Латинину. 
0016    Јерко момке дочекао лепо, 
0017    Даде браћи пушке Талијанке, 
0018    Мор доламе, скерлетне ђечерме, 
0019    И убаве ковче и чакшире; 
0020    Уведе и Јерко у галију, 
0021    На јунаке навалио вино; 
0022    Опише се шездесет јунака, 
0023    Опише се, као земља црна, 
0024    А поспаше, као да помреше; 
0025    Онда скочи Јерко Латинине, 
0026    Па галију отиште од брега. 
0027    Кад се момци с вином разабрали, 
0028    Ал’ галија насред мора сиња! 
0029    Невесело шездесет јунака, 
0030    Оће млади у море да скачу. 
0031    А беседи Галовране Луко: 
0032    „Побратиме, Јерко Латинине! 
0033    „Певај, брате, браћу разговарај, 
0034    „Да нам браћа у море не скачу.” 
0035    Онда Јерко поче да попева: 
0036    „Не бојте се, моја браћо драга! 
0037    „На то су нас и родиле мајке, 
0038    „Јал’ добити, јали погинути.” 
0039    То јунаке већма ражалило, 
0040    Те посташе још невеселији; 
0041    Расрди се Галовране Луко, 
0042    Па потеже сабљу оковану, 
0043    Те он Јерку одсијече главу, 
0044    Па им Луко поче да попева: 
0045    „Не бојте, се моја браћо драга! 
0046    „Старе мајке, раните се саме, 
0047    „Бог је добар, синови ће доћи; 
0048    „Наше љубе, не удајите се, 
0049    „Бог је добар, доћ’ ће господари; 
0050    „Наше сеје, везите мараме, 
0051    „Бог је добар, те ће браћа доћи, 
0052    „Разносиће везене јаглуке.” 
0053    Здраво, мирно сиње море прешли, 
0054    И Талију земљу поараше; 
0055    А кад су се натраг повратили, 
0056    У сиње се море увезоше, 
0057    Јунаци се поболеше тешко 
0058    Од зла бола срдобоље тешке, 
0059    Те тридесет у мору остало, 
0060    А тридесет сиње море пређе. 
0061    Који јунак у мору остао, 
0062    А на дому има стару мајку, 
0063    Јали мајку, јали љубу верну, 
0064    Јали браца, ја сестру рођену, 
0065    Њима Луко исе учинио, 
0066    Учинио њима, к’о и себе; 
0067    Који л’ јунак нигде никог нема, 
0068    Њему јесте издао за душу, 
0069    Како ј’ закон у вери ришћанској.

Избор 
 Сабрана дела Вука Караџића, Српске народне пјесме, издање о стогодишњици смрти Вука Стефановића Караџића 1864-1964 и двестогодишњици његова рођења 1787-1987, Просвета. Пјесме јуначке средњијех времена, књига трећа 1846, Београд, 1988., стр. 213-215.

Српске епске народне песме
Збирка народних песама Вук књига трећа